Biblia Mli Saji Oblahii Ejwɛ yɛ Babilon - Yehowa Odasefoi a-Wɛb Saiti\nNebukadnezar kpɛ eyiŋ akɛ ebaatsɔse oblahii lɛ ni amɛsɔmɔ yɛ emaŋtsɛwe lɛ. Beni étsɔse amɛ aﬁi etɛ sɛɛ lɛ, ebaahala mɛi ni le nii waa fe fɛɛ lɛ ni amɛwa lɛ kɛtsu naagbai ahe nii. Maŋtsɛ lɛ miitao ni oblahii lɛ ahe awa ni amɛna gbɔmɔtsoŋ hewalɛ beni atsɔseɔ amɛ lɛ. No hewɔ lɛ ewo mla akɛ etsuji lɛ aha amɛ fɛɛ niyenii kɛ wein kpakpa ni lɛ kɛ eweku lɛ náa lɛ nɔŋŋ eko.\nYɛ aﬁi etɛ sɛɛ lɛ, akɛ oblahii lɛ fɛɛ tee Nebukadnezar hiɛ. Beni ekɛ amɛ fɛɛ ewie sɛɛ lɛ, maŋtsɛ lɛ na akɛ Daniel kɛ enanemɛi etɛ lɛ le nii waa fe fɛɛ. No hewɔ lɛ eha amɛhi emaŋtsɛwe lɛ koni amɛye amɛbua lɛ. Ni be fɛɛ be ni maŋtsɛ lɛ baabi Daniel, Shadrak, Meshak kɛ Abednego saji ni wa waa lɛ, amɛle fe bɔ ni esɔfoi kɛ enilelɔi lɛ le lɛ shii 10.\nNamɛi ji oblahii ejwɛ ni yɔɔ mfoniri lɛ mli lɛ, ni mɛni hewɔ amɛyɔɔ Babilon lɛ?\nMɛni Nebukadnezar eto eyiŋ akɛ ekɛ oblahii ejwɛ lɛ baafee, ni mɛɛ fãmɔi ekɛha etsuji lɛ?\nMɛni Daniel bi ni afee aha amɛ yɛ nɔ ni lɛ kɛ enanemɛi lɛ baaye kɛ nɔ ni amɛbaanu lɛ he?\nBe ni Daniel kɛ enanemɛi etɛ lɛ ye shwiebaa gbii nyɔŋma sɛɛ lɛ, te amɛgbɔmɔtsei batamɔ ha tɛŋŋ kɛ́ akɛto oblahii krokomɛi lɛ anɔ̃ he lɛ?\nTe ana Daniel kɛ enanemɛi etɛ lɛ tɛŋŋ yɛ maŋtsɛwe lɛ, ni mɛɛ gbɛ nɔ amɛbafee mɛi ni he esa fe osɔfoi kɛ nilelɔi lɛ?\nKanemɔ Daniel 1:1-21.\nMɛɛ mɔdɛŋbɔɔ nɛkɛ he hiaa kɛji wɔmiisumɔ ni wɔwu wɔshi kaai ní wɔye wɔgbɔjɔmɔi anɔ kunim lɛ? (Dan. 1:8; 1 Mose 39:7, 10; Gal. 6:9)\nMɛɛ gbɛ̀i anɔ abaanyɛ alaka oblahii kɛ oblayei bibii ŋmɛnɛ loo abaanyɛ anyɛ amɛnɔ koni amɛkɛ amɛhe awo nifeemɔ ko ni mɛi komɛi baana lɛ akɛ eji ‘niyenii ni ŋɔɔ waa’ lɛ mli? (Dan. 1:8; Abɛi 20:1; 2 Kor. 6:17-7:1)\nBiblia mli amaniɛbɔɔ ni kɔɔ Hebribii oblahii ejwɛ lɛ ahe lɛ yeɔ ebuaa wɔ koni wɔyɔse mɛni yɛ je lɛŋ nilee ni aaatiu sɛɛ lɛ he? (Dan. 1:20; Yes. 54:13; 1 Kor. 3:18-20)